SOLOVLUG - B L O O T S
Solovlug is gebore op skrikkeldag, 29 Februarie 2012 en op 28 Februarie 2013 het ons ons eerste verjaardag gevier met talle pryse wat uit admins se sakke geskenk is. Die gees van Solovlug is positief en almal voel welkom om daar gedigte te plaas, sonder afbrekende kommentare.
Al is ons afgemaak as FB-twak en 'n gekuberkrap, het die geledere van Straatdigters saam gestaan en hulle harte verwoord. Gedigte word geskryf en gelees, soms kundig en soms lomp geskryf, met meer as 1820 lede wat dit visueel verslind.
As die grootste oop digtersblad op FB, wapper die Solo-vlae trots Afrikaans. Misken as "Straatdigters" wat net rondploeter, het dié blad ontplof in ledetal. Ons het met panache die banier van die straatdigter om elkeen se skouers gegooi ons merk gemaak.
Solovlug het duidelik bewys dat dit nie net literêre "gearriveerdes" kuns kan lewer nie. Ons het toe nie grade nodig nie! Kyk net na ons nuutste vonds, Albert Harmse. Met "boerematriek" (graad agt), gebrei en uitgespoeg deur treine en myne, bywoner op 'n plot maar digter sout-van-die-aarde, Boere-Van Gogh kon publiseer met sy debuutalbum "Taalsoldaat" (Selfpublikasie, onder die Solovlug-vaandel).
Met die straatdigters wat om hom laer getrek het, is meer as 45 bundels binne 18 ure verkoop! Hier kom 'n revolusie van saamstaan om kuns te erken. Soos Van Gogh die vaardigste meester net een skildery in sy leeftyd kon verkoop, was Albert Harmse ook 'n miskende van die lewe. Verwerp deur alkoholis pa, uitgespoeg deur die lewe, maar 'n man met hart, geloof en deursettingsvermoë. Sy lewensvreugde sing in sy verse, ook daar waar hy vir homself kan lag as uitgeworpe skollie. Vandag is hy 'n voorbeeld van iemand wat sy siel kan verwoord met eerlikheid, humor en nederigheid. "Taalsoldaat" gaan 'n blitsverkoper word en triomfantelik opmars as 'n sukses uit Straatdigter-geledere.
Aan stuur van Solovlug staan as admins:
Lizette Snyman (stigter)
Estelle Odendaal Duwenhage
Jonine von Wielligh
Onbaatsugtige mense wat duisende rande se pryse uit eie sak skenk ter aanmoediging van opkomende digters.
Ons het weekliks uitdagings waaraan digters deelneem en ons leer saam uit die besondere ervaringe.
Nog goeie nuus is dat ons reeds beplanning doen vir twee Solo-jaareindfunksies, een in die Kaap en die ander in Pretoria. Ons sien ongelooflik baie uit na hierdie twee baie spesiale funksies, waarby al ons gepubliseerde lede ook hulle bundels sal saambring en ook talle nuwe bundels geloods sal word.
Die kuber-digkuns het gekom om te bly en 'n merk te maak in die lesersharte van Suid-Afrikaners wat hulle nie skuldig maak aan uitverkore snobisme en elitisme nie. Lank leef Solovlug en die straatdigters wat hoog vlieg!